Pãharã́ masá Jesuré siru tuúwã.
João wamê yeegɨ yɨ'rɨóro ɨ̃sâ Jesu bu'erã́ pe'e masaré wamê yeewɨ.
Jesu kɨ̃ɨ̂ basi naâre wamê yeetiwĩ.
A'té,
pãharã́ masá siru tuúse,
wamê yeese kitire fariseu masa tɨ'ókãrã niîwã.
Tee kitíre tɨ'oápã niîgɨ,
Jesu Judéiapɨ niî'kɨ Galiléiapɨ wa'âwĩ.
Toopɨ́ wa'âgɨ,
kɨ̃ɨ̂ Samaria di'tapɨ yɨ'rɨ́ wã'kawĩ.
Tií di'tapɨre Sicar wamêtiri makapɨ etâwĩ.
Tii maká pɨ'to dɨporókɨ̃hɨ Jacó kɨ̃ɨ̂ makɨ́ Joseré o'ôka di'ta niîwɨ.
Toopɨ́ akó waarí pee Jacó kɨ̃ɨ̂ weéka pee niîwɨ.
Jesu toó yɨ'rɨágɨ,
kari butiá wa'âwĩ.
Tohô weégɨ daharí tero niikã́ tii peé sumútohopɨ soógɨ ehâ nuhawĩ.
Kɨ̃ɨ̂ toopɨ́ duhirí kura ɨ̃sâ ba'asé duúrã wa'ârã makâpɨ pi'áawɨ.
Ɨ̃sâ toopɨ́ niirí kura ni'kó numiô Samariakõho tii peépɨre akó waágo etâko niîwõ.
Jesu koôre niîkɨ niîwĩ:
—Yɨ'ɨ̂re akó tĩâya.
Koô kɨ̃ɨ̂re yɨ'tíko niîwõ:
—De'ró weégɨ mɨ'ɨ̂ Judeu masɨ niîmigɨ,
yɨ'ɨ̂ Samariakõhore akó sẽrití?
niîko niîwõ.
Tiîtapɨre Judeu masa Samaria di'takãharã me'ra neê a'mé sɨ'atikũkãrã niîwã.
Teé bu'iri kɨ̃ɨ̂re tohô niîko niîwõ.
Jesu niîkɨ niîwĩ:
—Mɨ'ɨ̂ Õ'âkɨ̃hɨ masaré o'osére masîtisa'.
Yɨ'ɨ́ kẽ'rare masîtisa'.
Mɨ'ɨ̂ masîgo pũrikã,
yɨ'ɨ̂re sẽri booápã.
Mɨ'ɨ̂ sẽrikã́,
yɨ'ɨ̂ pe'e akó katisé o'osére o'ô booapã.
Koô niî nemoko niîwõ taha:
—Yẽ'é me'ra mɨ'ɨ̂ akoré waa mií boosari?
A'ti peé ɨ̃'kɨá niî'.
No'opɨ́ mɨ'ɨ̂ akó katisé o'osére boka boósari?
Marî yẽkɨ Jacó a'ti peékãhasere sĩ'ríkɨ niîwĩ.
Kɨ̃ɨ̂ põ'rá,
kɨ̃ɨ yarã́ ekarã́ kẽ'ra sĩ'ríkãrã niîwã.
Kɨ̃ɨ̂ marîre a'ti peére kũûkɨ niîwĩ.
Mɨ'ɨ̂ pe'e kɨ̃ɨ̂ nemoró niîti?
Kɨ̃ɨ̂ koôre yɨ'tíkɨ niîwĩ:
—Niî pe'tirã a'ti peékãhase akoré sĩ'rírã,
opâturi ako wɨórãsama.
Yɨ'ɨ̂ o'osé pe'ere sĩ'rírã,
neê ako wɨósome.
Naâpɨre naa yeé ehêri põ'raripɨ akó a'mâ bɨro nu'kuro weeró noho niîrosa'.
Naâ katî nu'kukã'rãsama.
Koô kɨ̃ɨ̂re niîko niîwõ:
—Too pũríkãre yɨ'ɨ̂re teé akoré o'ôya.
Mɨ'ɨ̂ yɨ'ɨ̂re o'okã́,
yɨ'ɨ̂ ako wɨósome.
Tohô niikã́ a'ti peépɨre akó waá sĩ'rigo ĩ'yâ nu'kusome,
niîko niîwõ.
Jesu koôre niîkɨ niîwĩ:
—Mɨ'ɨ̂ marapɨre pihîgo wa'âya.
Koô kɨ̃ɨ̂re yɨ'tíko niîwõ:
—Yɨ'ɨ̂ marâpɨ marigó niî'.
Jesu koôre niîkɨ niîwĩ:
—Mɨ'ɨ̂ “Marapɨ́ moó'” niîgo,
diakɨ̃hɨ́ta yɨ'tiápɨ.
Mɨ'ɨ̂ ni'kâmukãrã ɨmɨá me'ra marâpɨti yã'ako niîmiwɨ.
Ni'kâroakã mɨ'ɨ̂ kɨogɨ́ mɨ'ɨ̂ marapɨ diakɨ̃hɨ́ niîtimi.
Mɨ'ɨ̂ uúkũse diakɨ̃hɨ́ta niî'.
Tohô niikã́ tɨ'ógo,
Jesuré niîko niîwõ:
—Mɨ'ɨ̂ Õ'âkɨ̃hɨ yee kiti werê mɨ'tagɨ niísa'.
Ɨ̃sâ yẽkɨ sɨmɨá Samariakãharã sikɨ́ ɨ̃rɨgɨ́pɨ Õ'âkɨ̃hɨre ẽho peókãrã niîwã.
Mɨsâ Judeu masa pe'e “Jerusalẽ́pɨ Õ'âkɨ̃hɨre ẽho peóro ɨá'”,
niî wãkû',
niîko niîwõ.
Jesu koôre niîkɨ niîwĩ:
—Yɨ'ɨ̂ uúkũsere tɨ'oyá.
Kã'roákã dɨ'sá' sikɨ́ ɨ̃rɨgɨ́pɨ wa'âtimirã,
Jerusalẽ́pɨ wa'âtimirã mɨsâ Õ'âkɨ̃hɨre ẽho peoátoho.
Mɨsâ Samariakãharã mɨsâ ẽho peósere ãyuró tɨ'o masítisa'.
Ɨ̃sâ pũrikã ɨ̃sâ ẽho peósere masî'.
A'tîro niî'.
Masaré yɨ'rɨoákɨhɨ Judeu masɨ niîgɨsami.
Ẽho peóri kura etârosa'.
Ni'kâroakãre niî toha'.
Masá Õ'âkɨ̃hɨre diakɨ̃hɨ́ta ẽho peórã naa yeé ehêri põ'raripɨ ẽho peórãsama.
Õ'âkɨ̃hɨ kɨ̃ɨ̂re ẽho peórãre tohô ẽho peókã ɨasamí.
Õ'âkɨ̃hɨ bahutígɨ niîmi.
Kɨ̃ɨ̂re ẽho peórã ehêri põ'raripɨ diakɨ̃hɨ́ta ẽho peóro ɨá'.
Koô kɨ̃ɨ̂re niîko niîwõ:
—Yɨ'ɨ̂ masî'.
Messia,
Õ'âkɨ̃hɨ kɨ̃ɨ̂ besé'kɨ Cristo,
a'tîgɨsami.
Kɨ̃ɨ̂ a'tîgɨ,
marîre niî pe'tisere werêgɨsami,
niîko niîwõ.
Tohô niikã́ tɨ'ógɨ,
koôre niî bahurẽ'kɨ niîwĩ:
—Yɨ'ɨ̂ mɨ'ɨ̂ me'ra uúkũgɨ Õ'âkɨ̃hɨ besé'kɨta niî'.
Naâ a'tîro niirí kura ɨ̃sâ ba'asé duúrã ehâ'kãrã Jesu tirópɨre etâwɨ.
Ɨ̃sâ Jesu numiô me'ra uúkũkã ĩ'yârã,
ĩ'yâ maria wa'âkãti.
Neê ni'kɨpéta kɨ̃ɨ̂re “Yẽ'e nohóre ɨágo weeáti?
ou yẽ'e nohókãhasere uúkũrã weeáti?”
niî sẽrí yã'atiwɨ.
Ɨ̃sâ naâ tiropɨ etakã́ ĩ'yâgo,
koô akó waatɨhɨ́re toopɨ́ta dɨpókã',
makâpɨ wa'â wa'âwõ.
Toopɨ́re etâgo,
masaré werêko niîwõ:
—Mɨsá kẽ'ra ĩ'yârã a'tiá.
Sõ'ó,
ni'kɨ́ ɨmɨ́ niiámi.
Kɨ̃ɨ̂ yɨ'ɨ̂ de'ró weé'kere masî pe'okã'mi.
Kɨ̃ɨ̂ Õ'âkɨ̃hɨ besé'kɨta niîsari baa?,
niîko niîwõ.
Be'ró koô tohô werekã́ tɨ'órã,
naâ Jesu tirópɨ ĩ'yârã a'tîkãrã niîwã.
Naâ a'tirí kura ɨ̃sâ Jesuré ba'asé ekárã weemíwɨ.
Kɨ̃ɨ̂ ɨ̃sâre niîwĩ:
—Yɨ'ɨ̂ ba'asé kɨosére mɨsâ masîtisa'.
Tohô niikã́ tɨ'órã,
ɨ̃sâ kɨ̃ɨ̂ bu'erã́ “Ãpêrã kɨ̃ɨ̂re ba'asé eká tohapari?”
niî a'mêri sẽrí yã'awɨ.
Jesu ɨ̃sâre niîwĩ:
—Õ'âkɨ̃hɨ yɨ'ɨ̂re o'ôo'wĩ.
Yɨ'ɨ̂ kɨ̃ɨ̂ ɨaró weégɨ weé'.
Kɨ̃ɨ̂ wee dutí'kere weé pe'ogɨ,
yɨ'ɨ̂ ba'âgɨ weeró noho tɨ'ó yã'a'.
Mɨsâ a'tîro niî wãkû':
“Ba'pâritise muhipũri dɨ'sá' otesé dɨkâtiatoho.”
Yɨ'ɨ̂ pe'e ĩ'yakã́ maa,
pupí yãîropɨ weé'.
Jesu a'tîro uúkũgɨ,
masaré uúkũgɨ weewĩ́.
Naâ kɨ̃ɨ̂ uúkũsere ẽho peoátoho kã'ró dɨ'sá' niîgɨ,
tohô niîwĩ.
Otê'kere tɨ̃'rerí masɨ kɨ̃ɨ̂ da'rá'ke wapa wapa yeé no'osami.
Ã'rí da'ragɨ́ weeró noho masaré ẽho peókã weegɨ́ kẽ'rare yɨ'ɨ̂ wapa yeégɨsa'.
Ẽho peórã,
naâ katî nu'kukã'rãsama.
Neê waro werê mɨ'ta'kɨ,
ãpí werê nemo turia wã'kagɨ naâ weresére ẽho peókã ĩ'yârã,
naâ pɨárãpɨta e'katírãsama.
Masá uúkũ wɨaro noho a'tîro niî':
“Ni'kɨ́ neê waro otêsami.
Be'ró tee dɨkáre miirí masɨ ãpí niîsami taha.”
Mɨsâ yɨ'ɨ̂ bu'erã́ teé weeró noho niî'.
Ãpêrã Õ'âkɨ̃hɨ yeekãhasere werê mɨ'takãrã niîwã.
Ni'kâroakãre yɨ'ɨ̂ mɨsâre naâ werê mɨ'ta'kere werê nemo dutigɨ o'ôo'.
Mɨsâ weresé me'ra naâre yarã́ wa'akã́ weerã́sa',
niîwĩ Jesu.
Samariakõho koo yaá makakãharãre a'tîro niîko niîwõ:
—Sõ'ó niîkɨ niî pe'tise yɨ'ɨ̂ weé'kere masî pe'okã'mi.
Koô tohô niikã́ tɨ'órã,
pãharã́ kɨ̃ɨ̂re ẽho peówã.
Tohô weérã Jesu tirópɨ a'tî,
kɨ̃ɨ̂re naâ tiropɨ toha dutíwã.
Kɨ̃ɨ̂ naâ tiropɨre pɨá nɨmɨ tohâ ke'awĩ.
Be'ró Jesu kɨ̃ɨ̂ weresére tɨ'órã,
pãharã́ ẽho peó nemowã.
Be'ró numiôre niîwã:
—Ɨ̃sâ mɨ'ɨ̂ werê'ke me'ra di'akɨ̃ kɨ̃ɨ̂re ẽho peó wee'.
Ɨ̃sâ basi kɨ̃ɨ̂ uúkũsere tɨ'oápɨ.
Tohô weérã kɨ̃ɨ̂re ẽho peó'.
Ɨ̃sâ masî'.
Diakɨ̃hɨ́ta niiápã.
Kɨ̃ɨ̂ Õ'âkɨ̃hɨ besé'kɨ a'ti nukúkãkãharã masaré yɨ'rɨógɨ niîmi,
niîwã koôre.